मां ने लगाई थी याचिका, CMHO की रिपोर्ट के बाद हाई कोर्ट ने दी मंजूरी
Madhya Pradesh Gwalior Rape Case - साहब! मेरी बेटी नाबालिग है। अभी उसकी उम्र ही क्या है। 9वीं में पढ़ती है। उसके खेलने-कूदने के दिन हैं। वह अनचाहे गर्भ से जूझ रही है। उसके पेट में तीन महीने का गर्भ है
साहब! मेरी बेटी नाबालिग है। अभी उसकी उम्र ही क्या है। 9वीं में पढ़ती है। उसके खेलने-कूदने के दिन हैं। वह अनचाहे गर्भ से जूझ रही है। उसके पेट में तीन महीने का गर्भ है। इसके कारण बेटी गुमसुम सी रहती है। हमें देखने पर रोने लगती है। हमसे लिपट कर बोलती है, मां मेरी गलती नहीं, उसने मेरे साथ गलत किया। मेरी जिंदगी बर्बाद कर दी। बहुत मजबूर हूं साहब। आरोपी भी धमकी देकर आवारा घूम रहा है। उसे सजा दी जाए। 
ये गुहार एक मजबूर मां की थी, जिसे जानने के बाद हाई कोर्ट ने नाबालिग के गर्भपात की अनुमति दे दी। सोमवार को हाई कोर्ट के जज आनंद मिलन फड़के की अदालत में मामले की सुनवाई हुई थी। जिसमें CMHO ग्वालियर मनीष शर्मा ने मेडिकल बोर्ड की रिपोर्ट बंद लिफाफे में पेश की। जिसके बाद 9वीं की छात्रा के गर्भपात की अनुमति कोर्ट ने दे दी। गर्भपात की तारीख के बारे में मंगलवार को बताया जाएगा। सुनवाई के दौरान कोर्ट में लड़की को नहीं बुलाया गया था। सिर्फ उसकी मां आई थी।
बेटी को बहला फुसलाकर ले गया था आरोपी
इस मामले को लेकर 17 साल की पीड़िता की मां ने मध्यप्रदेश हाई कोर्ट की ग्वालियर बेंच में बेटी के अबॉर्शन के लिए याचिका लगाई थी। उसका कहना था कि मोहल्ले में रहने वाला आरोपी गिर्राज गोली बेटी को बहला-फुसलाकर ले गया था। उसने बेटी के साथ गलत काम किया। बेटी इस अनचाहे गर्भ के लायक नहीं है। 25 जनवरी को हुई सुनवाई में हाई कोर्ट ने CMHO मनीष शर्मा को तीन दिन में मेडिकल बोर्ड का गठन कर रिपोर्ट देने के लिए कहा था। वर्तमान में लड़की बाल कल्याण कमेटी के वन स्टॉप सेंटर में है।
बेटी के दर्द की कहानी, एक मां की जुबानी
मैं डबरा की रहने वाली हूं। मेरी बेटी नौवीं में पढ़ती है। 17 साल उम्र है। 2 दिसंबर की बात है। बेटी स्कूल जा रही थी, तभी मोहल्ले के रहने वाले लड़के गिर्राज गोली (22) ने उसे जबरदस्ती पकड़ा और भगा ले गया। वो उसे लखनऊ लेकर गया। वहां एक लेडी के घर पर रखा। बोला- जे हमारी दीदी है। उसे दीदी बना लिया। लड़की के साथ मारपीट की। बेल्ट से पीटा। उसे बेचने की भी कोशिश की। उसके साथ गलत काम किया। मैंने पुलिस में रिपोर्ट दर्ज कराई। मोबाइल के आधार पर पुलिस को उसकी लोकेशन लखनऊ में मिली। 
पुलिस के साथ मैं भी लखनऊ उसे खोजने के लिए गई। 4 जनवरी 2023 को यहां गिर्राज गोली पकड़ा गया। उसे जेल भी भेजा गया। बाद में जमानत पर छूट भी गया, हालांकि बेटी ने कभी नहीं बताया कि मोहल्ले का लड़का परेशान करता है। अब कह रहा है- मैं तुम्हारी बेटी से शादी करूंगा। उसका दादा भी आज हमारे पास आया था। कह रहा था कि हम शादी करेंगे। मोड़ी को ले आओ ग्वालियर से। 
मैंने मना कर दिया है। कह रहा था मंदिर में माला डाल लेंगे। शादी कर लेंगे। हम कुछ नहीं कर पाएंगे। बेटी को हॉस्पिटल ले गए। कोई भी मदद नहीं कर रहा। कोर्ट में आवेदन दिया है। थाना प्रभारी मैडम के पास गए थे। उन्होंने कहा था - जब फोन करूंगी, तब आना। फोन ही नहीं लगाओ हमारे पास। अब तक मैडम ने बुलाया नहीं है। गिर्राज को सजा होनी चाहिए।
पुलिस ने आरोपी लड़के को जमानत पर रिहा कर दिया। कैसे हुआ, हमें नहीं पता। वह धमकी भी दे रहा है कि तुम कुछ भी नहीं कर पाए। मेरी चार बेटियां और एक बेटा है। जब से बेटी के साथ गलत हुआ है, तब से वह गुमसुम सी रहती है। देखने पर रोने लगती है। अभी बेटी के अबॉर्शन की परमिशन नहीं मिली है।
(जैसा लड़की की मां ने दैनिक भास्कर को बताया।)
वन स्टॉप सेंटर में गुमसुम है छात्रा
वर्तमान में छात्रा ग्वालियर के वन स्टॉप सेंटर में है। वह यहां गुमसुम और उदास रहती है। किसी से ज्यादा बातचीत भी नहीं कर रही। वह सिर्फ दोपहर और रात में खाना खाने के समय ही अन्य लड़कियों के साथ बैठती है, चूंकि वह 6 सप्ताह से ज्यादा समय की गर्भवती है, इसलिए हर हफ्ते उसका चेकअप भी किया जा रहा है।
डर के मारे लड़की नहीं जाना चाहती थी घर
पीड़िता के वकील राजेंद्र यादव ने बताया कि डर की वजह से लड़की ने परिजन के पास जाने से इनकार कर दिया था। इसके बाद उसे वन स्टॉप सेंटर में रखा गया। 11 जनवरी को उसका मेडिकल कराया, जिसमें उसके 6 सप्ताह 7 दिन की गर्भवती होने का पता लगा। पूछताछ में पता चला कि गिर्राज ने उसका लगातार शारीरिक शोषण किया है। इसके बाद वन स्टॉप सेंटर ने केस की जानकारी बाल कल्याण समिति को दी। बाल कल्याण समिति की सूचना पर कोर्ट में बच्ची को लीगल सहायता मुहैया कराने याचिका लगाई थी।
इसलिए जरूरी है मेडिकल बोर्ड
वकील राजेंद्र यादव ने बताया कि दुष्कर्म पीड़िता के पेट में जो गर्भ पल रहा है, वह इस केस में अहम साक्ष्य भी है। अबॉर्शन की इजाजत मिलने के बाद भ्रूण का DNA कराया जाएगा। आरोपी से उसका मिलान किया जाएगा। आरोपी को सजा दिलाने में यह अहम भूमिका निभाएगा।
इसलिए मांगी अबॉर्शन की अनुमति
एडवोकेट यादव का कहना है कि पीड़िता नाबालिग है। यह गर्भ उसके लिए उपयुक्त नहीं है। इस कारण कोर्ट से अबॉर्शन की अनुमति मांगी है। कोर्ट ने CMHO ग्वालियर मनीष शर्मा को पांच सदस्यीय मेडिकल बोर्ड गठित कर 30 जनवरी को कोर्ट में पक्ष रखने के लिए कहा है। साथ ही, इसी दिन डबरा पुलिस से केस डायरी कोर्ट में लाने के लिए कहा है।
अबॉर्शन कानून में ये है प्रावधान
एडवोकेट यादव के मुताबिक पहले भारत में कुछ मामलों में 20 हफ्ते तक गर्भ गिराने की मंजूरी थी, लेकिन साल 2021 में कानून में संशोधन किया गया। यह समय सीमा बढ़ाकर 24 हफ्ते तक कर दी गई। वहीं, कुछ मामलों 24 हफ्ते के बाद भी गर्भपात की अनुमति ली जा सकती है। क्योंकि 18 हफ्ते के बाद ही गर्भ की शारीरिक और मानसिक स्थिति का पता चलता है।
नाबालिग के गर्भपात की अनुमति के ये मामले भी पढ़िए...
MP हाईकोर्ट ने कहा था- यह बच्चा न जीवन पर्यंत सामाजिक कलंक रहेगा
मप्र हाईकोर्ट की ग्वालियर बेंच ने फरवरी 2021 में एक 12 साल लड़की के गर्भपात कराने की अनुमति दी थी। मामले में पीड़िता की मां ने याचिका दायर कर बच्ची के स्वास्थ्य सहित अन्य कारणों का हवाला देते हुए गर्भपात कराने की अनुमति मांगी थी। कोर्ट ने मेडिकल रिपोर्ट के आधार पर अनुमति देते हुए 7 दिन के भीतर गर्भपात कराने का निर्देश दिया है।
कोर्ट ने गर्भपात की अनुमति देते हुए कहा था- नाबालिग के गर्भ में उस व्यक्ति का शिशु पल रहा है, जिसने उसके साथ दुष्कर्म किया है। यही नहीं, यह बच्चा न केवल उसके लिए जीवन पर्यंत सामाजिक कलंक रहेगा, बल्कि उसे जन्म देने में उसकी जान को भी खतरा है। 
गुना की रहने वाली रेप पीड़ित नाबालिग के साथ 10 अक्टूबर 2020 पड़ोसी ने रेप किया था। उसके पिता की मौत हो चुकी थी। उसकी मां सब्जी बेचकर परिवार का भरण पोषण करती है।
11 सप्ताह के गर्भ पर दी थी गर्भपात की अनुमति
ग्वालियर शहर के पुरानी छावनी थाने में दर्ज दुष्कर्म के मामले में दिसंबर 2022 में हाईकोर्ट की एकल पीठ ने नाबालिग दुष्कर्म पीड़िता को गर्भपात की अनुमति दी थी। जयारोग्य अस्पताल (जेएएच) में नाबालिग का गर्भपात कराया गया। इसके बाद भ्रूण का DNA के लिए सैंपल लिया गया। नाबालिग के गर्भ में 11 सप्ताह 2 दिन का भ्रूण था। याचिका की सुनवाई न्यायमूर्ति रोहित आर्या ने की थी।
हाईकोर्ट में नाबालिग दुष्कर्म पीड़िता ने गर्भपात की अनुमति के लिए याचिका दायर की थी। उसकी ओर से तर्क दिया गया कि वह बच्चे को जन्म देने की स्थिति में नहीं है, इसलिए गर्भपात की अनुमति दी जाए। कोर्ट ने उसके परीक्षण के लिए मेडिकल बोर्ड बनाने का आदेश दिया था। बोर्ड ने नाबालिग के परीक्षण में पाया कि गर्भ 11 सप्ताह 2 दिन का है। बंद लिफाफे में रिपोर्ट कोर्ट में पेश की। कोर्ट ने यह कहते हुए अनुमति दी कि 24 सप्ताह तक गर्भपात कराया जा सकता है।
झूठ बोलकर गर्भपात कराने पर केस भी दर्ज हुआ
दतिया के एक व्यक्ति ने 8 मार्च 2021 को हाईकोर्ट में याचिका दायर की थी। बताया था कि उसकी नाबालिग बेटी के साथ दुष्कर्म हुआ है। इससे वह गर्भवती हो गई। गर्भपात की अनुमति दी जाए। हाईकोर्ट ने याचिका स्वीकार की। 29 मार्च 2021 को गर्भपात करा दिया गया। पिता ने जिस सोनू परिहार पर दुष्कर्म का आरोप लगाया था, उसे भी गिरफ्तार कर लिया गया। आरोपी ने भी कोर्ट में जमानत याचिका दायर की और तर्क दिया कि पीड़िता ट्रायल कोर्ट में आरोप से मुकर गई है। उसने यह भी कहा कि बच्चा उसका नहीं है। इस पर हाईकोर्ट ने नाराजगी जताई।
झूठ बोलकर गर्भपात की अनुमति प्राप्त करने के मामले को स्वतः संज्ञान में लेते हुए पीड़िता और उसके पिता के खिलाफ अवमानना का प्रकरण दर्ज किया गया। हाईकोर्ट के आदेश पर भ्रूण और आरोपी का DNA टेस्ट कराकर मिलान किया गया। रिपोर्ट निगेटिव आई। इस मामले में दुष्कर्म करने वाली नाबालिग का चचेरा भाई ही निकला था।
MP में रोजाना 8 बच्चियों समेत 17 महिलाओं से रेप
एनसीआरबी 2021 की रिपोर्ट के मुताबिक मध्यप्रदेश में सबसे अधिक महिला, बच्चे अपराध के शिकार हो रहे हैं। 8 बच्चियों समेत रोज 17 महिलाएं रेप की शिकार हो रही हैं। चाइल्ड क्राइम में भी एमपी टॉप पर है। हर तीन घंटे में एक मासूम के साथ रेप हो रहा है। रिपोर्ट के अनुसार साल 2021 में बाल यौन शोषण के कुल 33 हजार 36 मामले सामने आए थे। इनमें से अकेले मप्र में ही 3,515 मामले थे। इसी तरह महिलाओं से कुल रेप के मामले 6,462 दर्ज हुए थे। रिपोर्ट के मुताबिक 2021 में मध्यप्रदेश में 17,008 बच्चे क्राइम के शिकार हुए थे।
बाल यौन शोषण में 2020 में भी टॉप पर था एमपी
बाल यौन शोषण के मामले में 2020 में भी मध्यप्रदेश टॉप पर था। तब कुल 5,598 मामले रेप के दर्ज हुए थे। इसमें 3,259 रेप के मामले छोटी बच्चियों से संबंधित दर्ज हुए थे। नेशनल क्राइम रिकॉर्ड ब्यूरो के मुताबिक देश में साल 2020 में बच्चों के खिलाफ अपराध के 1 लाख 28 हजार 531 मामले दर्ज किए गए। इनमें से 47, 659 बच्चे यौन उत्पीड़न और छेड़छाड़ के शिकार हुए हैं। यौन शोषण पीड़ितों में लड़कियों की संख्या ज्यादा है। राहत की बात यह है कि 2019 की तुलना में 2020 में मामलों में 13.5 फीसदी की कमी आई है। 2019 में 1 लाख 48 हजार 90 मामले दर्ज किए गए थे।
यूएस न्यूज और वर्ल्ड रिपोर्ट के पर्सेप्शन बेस्ड सर्वे के मुताबिक बच्चों के लिए सुरक्षित 80 देशों की सूची में भारत 65 नंबर पर है। यह रिपोर्ट बच्चों की हेल्थ, शिक्षा, बाल श्रम, बाल विवाह, हिंसा और यौन शोषण के मामलों को ध्यान में रखकर तैयार की गई है।
यह भी पढ़ें- 
7वीं की छात्रा 3 महीने की प्रेग्नेंट
7वीं क्लास की छात्रा। उम्र-13 साल। एक दिन गर्ल्स हॉस्टल में रुटीन मेडिकल चेकअप हुआ। सभी लड़कियों के साथ इस नाबालिग ने भी जांच कराई। जांच में प्रेग्नेंट होने की बात सामने आई। हॉस्टल की वार्डन ने इसकी सूचना सीडब्ल्यूसी (बाल कल्याण समिति) को दी। टीम के सदस्यों ने नाबालिग की काउंसिलिंग की। तब गुमसुम सी रहने वाली पीड़िता ने आपबीती सुनाई। पढ़ें पूरी खबर
8वीं की छात्रा को बंधक बनाकर रेप
भोपाल में 8वीं क्लास में पढ़ने वाली बच्ची से रेप की घटना के बाद वो बेहद डरी हुई है। उसे कुछ भी अच्छा नहीं लग रहा है। बच्ची का कहना है कि आरोपियों को फांसी की सजा दी जानी चाहिए। पीड़िता ने दैनिक भास्कर से बात करते हुए उस रात की दिल दहला देने वाली आपबीती बताई… पूरी खबर पढ़ें